## Odluka o uspostavljanju strukture za pregovore o pristupanju Republike Hrvatske Europskoj uniji

### NN 49/2005 (15.4.2005.), Odluka o uspostavljanju strukture za pregovore o pristupanju Republike Hrvatske Europskoj uniji

# VLADA REPUBLIKE HRVATSKE

**950**

Na temelju članka 23. stavka 3. i članka 30.
stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003 i 30/2004), Vlada
Republike Hrvatske je na sjednici održanoj 7. travnja 2005. godine donijela

## ODLUKU

### o uspostavljanju strukture za pregovore o pristupanju Republike Hrvatske Europskoj uniji

I.

Ovom Odlukom uspostavlja se struktura za vođenje
pregovora i sklapanje Ugovora o pristupanju Republike Hrvatske Europskoj uniji,
te se određuje sastav i djelokrug tijela koja čine strukturu za vođenje
pregovora i sklapanje Ugovora o pristupanju Republike Hrvatske Europskoj uniji.

II.

Tijela za vođenje pregovora i sklapanje Ugovora
o pristupanju Republike Hrvatske Europskoj uniji jesu:

1. Državno izaslanstvo Republike Hrvatske za
pregovore o pristupanju Republike Hrvatske Europskoj uniji;

2. Koordinacija za pregovore o pristupanju
Republike Hrvatske Europskoj uniji;

3. Pregovaračka skupina za vođenje pregovora o
pristupanju Republike Hrvatske Europskoj uniji;

4. Radne skupine za pripremu pregovora po
pojedinim poglavljima pregovora – pravne stečevine Europske unije;

5. Ured glavnog pregovarača;

6. Tajništvo Pregovaračke skupine.

III.

Državno izaslanstvo Republike Hrvatske za
pregovore o pristupanju Republike Hrvatske Europskoj uniji (dalje: Državno
izaslanstvo) vodi neposredne političke razgovore i pregovore s državama
članicama i institucijama Europske unije i odgovorno je za uspješno odvijanje
pregovora po svim poglavljima pregovora – pravne stečevine Europske unije.

Državno izaslanstvo je za svoj rad odgovorno
Vladi Republike Hrvatske i djeluje slijedom smjernica za pregovore koje će
usvojiti Vlada Republike Hrvatske kao i slijedom zaključaka Koordinacije za
pregovore o pristupanju Republike Hrvatske Europskoj uniji.

Državno izaslanstvo dužno je Vladi Republike
Hrvatske podnijeti izvješće o stanju pregovora nakon svakog sastanka dvostrane
međuvladine konferencije između Republike Hrvatske i država članica Europske
unije na ministarskoj razini, kao i posebna izvješća, ukoliko to Vlada
Republike Hrvatske zatraži.

IV.

Državno izaslanstvo čine:

1. Voditelj Državnog izaslanstva – ministar
vanjskih poslova i europskih integracija;

2. Zamjenik voditelja Državnog izaslanstva i
glavni pregovarač;

3. Zamjenici glavnog pregovarača;

4. Šef Misije Republike Hrvatske pri Europskim
zajednicama;

5. Tajnik Pregovaračke skupine.

V.

Voditelj Državnog izaslanstva predstavlja
Republiku Hrvatsku na dvostranoj međuvladinoj konferenciji između Republike
Hrvatske i država članica Europske unije, te nadzire i usmjerava pregovore po
svim poglavljima pregovora – pravne stečevine Europske unije.

U slučaju spriječenosti voditelja Državnog
izaslanstva ili po njegovu nalogu zamjenik voditelja Državnog izaslanstva i
glavni pregovarač Republike Hrvatske obavlja poslove voditelja Državnog
izaslanstva.

VI.

Zamjenik voditelja Državnog izaslanstva i glavni
pregovarač Republike Hrvatske (dalje: glavni pregovarač) zadužen je za
neposredno vođenje pregovora po svim poglavljima pregovora – pravne stečevine
Europske unije. Predstavlja Republiku Hrvatsku na dvostranoj međuvladinoj
konferenciji između Republike Hrvatske i država članica Europske unije kada se
ona održava na razini glavnih pregovarača.

Glavni pregovarač obnaša dužnost u statusu veleposlanika
pri Misiji Republike Hrvatske pri Europskim zajednicama.

Glavni pregovarač djeluje pri Vladi Republike
Hrvatske i pri Misiji Republike Hrvatske pri Europskim zajednicama.

Glavni pregovarač je po položaju voditelj
Pregovaračke skupine za vođenje pregovora o pristupanju Republike Hrvatske
Europskoj uniji i upravlja njezinim radom.

Glavnog pregovarača imenuje i razrješava Vlada
Republike Hrvatske.

VII.

Glavni pregovarač ima svoj Ured (Ured glavnog
pregovarača). Ured pruža stručnu, tehničku i administrativnu pomoć glavnom
pregovaraču.

Ured djeluje, zbog specifičnosti posla i
sukladno djelovanju glavnog pregovarača, pri Vladi Republike Hrvatske i pri
Misiji Republike Hrvatske pri Europskim zajednicama.

Radom ureda upravlja voditelj Ureda, po nalogu glavnog
pregovarača.

Ured čine: voditelj Ureda, zamjenik voditelja
Ureda, pravni savjetnik glavnog pregovarača, savjetnik – analitičar te
savjetnik za pitanja provedbe Sporazuma o stabilizaciji i pridruživanju. Prema
potrebi, tijekom pregovora, sastav Ureda može se proširiti za potreban broj
savjetnika.

Članovi Ureda zadržavaju prava i obaveze iz
radnog odnosa u Ministarstvu vanjskih poslova i europskih integracija.

VIII.

Glavni pregovarač ima dva zamjenika, koje na
prijedlog voditelja Državnog izaslanstva i uz suglasnost glavnog pregovarača
imenuje i raz­rješava Vlada Republike Hrvatske.

Zamjenici glavnog pregovarača zaduženi su za
neposredno vođenje pregovora po svim poglavljima pregovora – pravne stečevine
Europske unije, u slučaju spriječenosti glavnog pregovarača ili po njegovu
nalogu, te obavljaju i druge poslove po nalogu glavnog pregovarača.

IX.

Pregovaračka skupina za vođenje pregovora o
pristupanju Republike Hrvatske Europskoj uniji (dalje: Pregovaračka skupina)
zadužena je za stručnu i tehničku razinu pregovora s institucijama Europske
unije i državama članicama Europske unije po svim poglavljima pregovora –
pravne stečevine Europske unije.

Pregovaračka skupina razmatra i usvaja nacrte
prijedloga pregovaračkih stajališta, te ih upućuje Koordinaciji za pregovore o
pristupanju Republike Hrvatske Europskoj uniji.

Pregovaračka skupina za svoj rad odgovorna je
voditelju Državnog izaslanstva i Vladi Republike Hrvatske i djeluje slijedom
smjernica za pregovore koje će usvojiti Vlada Republike Hrvatske kao i slijedom
zaključaka Koordinacije za pregovore o pristupanju Republike Hrvatske Europskoj
uniji te naputaka voditelja Državnog izaslanstva.

Pregovaračka skupina dužna je voditelju Državnog
izaslanstva i Vladi Republike Hrvatske podnijeti izvješće o stanju pregovora
nakon svakog sastanka dvostrane međuvladine konferencije između Republike
Hrvatske i država članica Europske unije, kao i posebna izvješća, ukoliko to
voditelj Državnog izaslanstva i Vlada Republike Hrvatske zatraži.

X.

Pregovaračku skupinu čine:

1. Glavni pregovarač;

2. Zamjenici glavnog pregovarača;

3. Članovi Pregovaračke skupine zaduženi za
pojedina poglavlja pregovora – pravne stečevine Europske unije;

4. Šef Misije Republike Hrvatske pri Europskim
zajednicama;

5. Tajnik Pregovaračke skupine.

Glavni pregovarač može, prema potrebi,
predložiti Vladi Republike Hrvatske da se u rad Pregovaračke skupine u
savjetodavnoj ulozi uključe i vanjski stručnjaci. O načinu i potrebi
uključivanja vanjskih stručnjaka odlučuje Vlada Republike Hrvatske.

XI.

Članovi Pregovaračke skupine zaduženi su za
koordinaciju pojedinih skupina poglavlja pregovora – pravne stečevine Europske
unije.

Članovi Pregovaračke skupine pružaju stručnu
potporu glavnom pregovaraču u pregovorima, sudjeluju u pregovorima po nalogu
glavnog pregovarača, koordiniraju rad radnih skupina za pripremu pregovora po
pojedinim poglavljima pregovora – pravne stečevine Europske unije, surađuju s
europskim koordinatorima tijela državne uprave, odgovorni su za izradu
prijedloga pregovaračkih stajališta te odgovarajućih izvješća.

Članove Pregovaračke skupine imenuje i
razrješava Vlada Republike Hrvatske, na prijedlog voditelja Državnog
izaslanstva i uz suglasnost glavnog pregovarača.

XII.

Tajnika Pregovaračke skupine imenuje i
razrješava Vlada Republike Hrvatske, na prijedlog voditelja Državnog
izaslanstva i uz suglasnost glavnog pregovarača.

Tajniku Pregovaračke skupine u njegovu radu
pomaže Tajništvo Pregovaračke skupine i koordinacijski odjel u Misiji Republike
Hrvatske pri Europskim zajednicama.

Tajništvo pruža stručnu, tehničku i
administrativnu pomoć Državnom izaslanstvu, Pregovaračkoj skupini i radnim
skupinama za pripremu pregovora po pojedinim poglavljima pregovora – pravne
stečevine Europske unije.

Tajništvo koordinira zadaće i poslove koji
proizlaze iz pregovora. Tajništvo priprema analitički pregled i ocjenu
usklađenosti zakonodavstva (screening) i izrađuje
izvješća o njegovom tijeku kao i tijeku pregovora, obavlja poslove tehničke
obrade i pripreme podloga za rad radnih skupina za pripremu pregovora po
pojedinim poglavljima pregovora – pravne stečevine Europske unije, tehnički
priprema prijedloge pregovaračkih stajališta, priprema sastanke Državnog
izaslanstva i Pregovaračke skupine, koordinira korištenje baze podataka za
praćenje pregovora, te sudjeluje, u suradnji s Tajništvom Vlade Republike
Hrvatske, u pripremi sjednica Koordinacije za pregovore o pristupanju Republike
Hrvatske Europskoj uniji.

Tajništvo obavlja i sve druge tehničke i administrativne
poslove vezane uz pregovore o pristupanju Republike Hrvatske Europskoj uniji
prema nalogu glavnog pregovarača i tajnika Pregovaračke skupine.

Radom Tajništva upravlja tajnik Pregovaračke
skupine, u dogovoru sa i prema nalogu glavnog pregovarača.

Tajništvo čine djelatnici Ministarstva vanjskih
poslova i europskih integracija zaduženi za pojedine skupine poglavlja
pregovora – pravne stečevine Europske unije.

Članovi Tajništva zadržavaju prava i obaveze iz
radnog odnosa u Ministarstvu vanjskih poslova i europskih integracija.

XIII.

Osniva se Koordinacija za pregovore o
pristupanju Republike Hrvatske Europskoj uniji (dalje: Koordinacija), kao
privremeno radno tijelo Vlade Republike Hrvatske.

Koordinacija je međuresorno radno tijelo Vlade
Republike Hrvatske koje raspravlja o svim pitanjima u vezi pregovora o
pristupanju Republike Hrvatske Europskoj uniji.

Koordinacija razmatra nacrte prijedloga
pregovaračkih stajališta koje joj je uputila Pregovaračka skupina prije njihova
upućivanja Nacionalnom odboru za praćenje pregovora o pristupanju Republike
Hrvatske Europskoj uniji kao i prijedloge pregovaračkih stajališta prije
njihova upućivanja Vladi Republike Hrvatske na usvajanje.

Koordinaciju čine voditelj Državnog izaslanstva
i ministar vanjskih poslova i europskih integracija kao predsjednik,
potpredsjednici Vlade Republike Hrvatske, i svi ministri u Vladi Republike
Hrvatske.

Glavni pregovarač je član Koordinacije po
položaju.

U radu Koordinacije, uz pravo sudjelovanja u
raspravi, ali bez prava odlučivanja, sudjeluje i član pregovaračke skupine
ovisno o poglavlju pregovora – pravne stečevine Europske unije koje se razmatra
na sjednici Koordinacije.

Koordinacija ima svog tajnika. Tajnika
Koordinacije imenuje i raz­rješava Vlada Republike
Hrvatske.

XIV.

Radne skupine za pripremu pregovora po pojedinim
poglavljima pregovora – pravne stečevine Europske unije (dalje: radne skupine)
sudjeluju u analitičkom pregledu i ocjeni usklađenosti zakonodavstva Republike
Hrvatske s pravnom stečevinom Europske unije (screening),
te u izradi nacrta prijedloga pregovaračkih stajališta, uz potporu tijela
državne uprave ili drugih tijela određenih nositeljima pojedinog poglavlja
pregovora – pravne stečevine Europske unije i europskog koordinatora tog
tijela.

Radne skupine za pripremu pregovora
uspostavljaju se za sljedeća poglavlja pregovora – pravne stečevine Europske
unije:

1. Sloboda kretanja roba;

2. Sloboda kretanja radnika;

3. Pravo poslovnog nastana
i sloboda pružanja usluga;

4. Sloboda kretanja kapitala;

5. Javne nabave;

6. Pravo trgovačkih društava;

7. Pravo intelektualnog vlasništva;

8. Tržišno natjecanje;

9. Financijske usluge;

10. Informacijsko društvo i mediji;

11. Poljoprivreda i ruralni razvitak;

12. Sigurnost hrane, veterinarstvo i fitosanitarni nadzor;

13. Ribarstvo;

14. Prometna politika;

15. Energetika;

16. Porezi;

17. Ekonomska i monetarna unija;

18. Statistika;

19. Socijalna politika i zapošljavanje;

20. Poduzetništvo i industrijska politika;

21. Trans-europske mreže;

22. Regionalna politika i koordinacija strukturnih
instrumenata;

23. Pravosuđe i temeljna ljudska prava;

24. Pravda, sloboda i sigurnost;

25. Znanost i istraživanje;

26. Obrazovanje i kultura;

27. Okoliš;

28. Zaštita potrošača i zdravlja;

29. Carinska unija;

30. Vanjski odnosi;

31. Vanjska, sigurnosna i obrambena politika;

32. Financijski nadzor;

33. Financijske i proračunske odredbe;

34. Institucije;

35. Ostala pitanja.

XV.

Svaka radna skupina ima voditelja. Voditelje
radnih skupina imenuje i razrješava Vlada Republike Hrvatske, na prijedlog voditelja
Državnog izaslanstva i uz suglasnost glavnog pregovarača.

Voditelji radnih skupina upravljaju radom radnih
skupina u dogovoru s članom Pregovaračke skupine koji je zadužen za
koordinaciju pojedinog poglavlja pregovora – pravne stečevine Europske unije.

Voditelji radnih skupina za svoj rad odgovorni
su članu Pregovaračke skupine koji je zadužen za koordinaciju pojedinog
poglavlja pregovora – pravne stečevine Europske unije.

Unutar radne skupine, na prijedlog voditelja
radne skupine i uz suglasnost Pregovaračke skupine, mogu se uspostaviti
podskupine za pojedina pitanja. Svaka radna podskupina ima voditelja. Voditelje
radnih podskupina imenuje i razrješava Koordinacija, na prijedlog glavnog
pregovarača.

Voditelji radnih podskupina upravljaju radom
radnih podskupina u dogovoru s voditeljem radne skupine i članom Pregovaračke
skupine koji je zadužen za koordinaciju pojedinog poglavlja pregovora – pravne
stečevine Europske unije.

Voditelji radnih podskupina za svoj rad
odgovorni su voditelju radne skupine i članu Pregovaračke skupine koji je
zadužen za koordinaciju pojedinog poglavlja pregovora – pravne stečevine
Europske unije.

Članove radnih skupina i podskupina imenuje
Koordinacija, na prijedlog glavnog pregovarača, a temeljem konzultacija s
čelnicima tijela državne uprave ili drugih tijela određenih nositeljima
pojedinih poglavlja pregovora – pravne stečevine Europske unije.

Radne skupine mogu biti sastavljene od
predstavnika tijela državne uprave, uključujući Misiju Republike Hrvatske pri
Europskim zajed­nicama,
predstavnika akademske zajednice, gospodarskih i socijalnih partnera, civilnog
društva, strukovnih udruga, poslovnih subjekata i drugih stručnih osoba.

XVI.

Za svako poglavlje pregovora – pravne stečevine
Europske unije tijela državne uprave ili druga tijela, ovisno o njihovoj
nadležnosti, određuju se nositeljima i sunositeljima
pojedinog poglavlja pregovora – pravne stečevine Europske unije.

Tijela državne uprave ili druga tijela određena
nositeljima pojedinog poglavlja pregovora – pravne stečevine Europske unije
zadužuju se za koordinaciju sudjelovanja ostalih tijela državne uprave i drugih
tijela u pružanju stručne i tehničke potpore Pregovaračkoj skupini i radnim
skupinama.

DODATAK

Tijela državne uprave i druga tijela određena
nositeljima i sunositeljima pojedinog poglavlja
pregovora – pravne stečevine Europske unije

Sljedeća tijela državne uprave i druga tijela
određuju se nositeljima i sunositeljima pojedinog
poglavlja pregovora – pravne stečevine Europske unije:

1.         Poglavlje
pregovora – pravne stečevine Europske unije Sloboda kretanja roba

            nositelj
– Ministarstvo gospodarstva, rada i poduzetništva

            sunositelji – Ministarstvo mora, turizma, prometa i
razvitka, Ministarstvo poljoprivrede, šumarstva i vodnog gospodarstva,
Ministarstvo zdravstva i socijalne skrbi, Ministarstvo znanosti, obrazovanja i
športa, Državni zavod za mjeriteljstvo, Hrvatski zavod za norme, Hrvatska
akreditacijska agencija, Hrvatski mjeriteljski institut, Agencija za lijekove,
Agencija za hranu, Državni inspektorat;

2.         Poglavlje
pregovora – pravne stečevine Europske unije Sloboda kretanja radnika

            nositelj
– Ministarstvo gospodarstva, rada i poduzetništva

            sunositelji – Ministarstvo znanosti, obrazovanja i športa,
Ministarstvo pravosuđa, Ministarstvo unutarnjih poslova;

3.         Poglavlje
pregovora – pravne stečevine Europske unije Pravo poslovnog nastana
i sloboda pružanja usluga

            nositelj
– Ministarstvo pravosuđa

            sunositelj – Ministarstvo financija, Ministarstvo
gospodarstva, rada i poduzetništva, Ministarstvo mora, turizma, prometa i
razvitka, Hrvatska agencija za nadzor mirovinskih fondova i osiguranja;

4.         Poglavlje
pregovora – pravne stečevine Europske unije Sloboda kretanja kapitala

            nositelj
– Hrvatska narodna banka

            sunositelji – Ministarstvo financija; Ministarstvo pravosuđa;
Ministarstvo poljoprivrede, šumarstva i vodnog gospodarstva; Ministarstvo
unutarnjih poslova, Ministarstvo vanjskih poslova i europskih integracija;

5.         Poglavlje
pregovora – pravne stečevine Europske unije Javne nabave

            nositelj
– Ured za javne nabave

            sunositelji – Državna komisija za kontrolu postupaka javne
nabave, Ministarstvo financija;

6.         Poglavlje
pregovora – pravne stečevine Europske unije Pravo trgovačkih društava

            nositelj
– Ministarstvo pravosuđa

            sunositelj – Ministarstvo gospodarstva, rada i
poduzetništva;

7.         Poglavlje
pregovora – pravne stečevine Europske unije Pravo intelektualnog vlasništva

            nositelj
– Državni zavod za intelektualno vlasništvo

            sunositelji – Ministarstvo znanosti, obrazovanja i športa,
Ministarstvo zdravstva i socijalne skrbi;

8.         Poglavlje
pregovora – pravne stečevine Europske unije Tržišno natjecanje

            nositelj
– Agencija za zaštitu tržišnog natjecanja

            sunositelji – Ministarstvo gospodarstva, rada i poduzetništva,
Ministarstvo financija, Ministarstvo mora, turizma, prometa i razvitka,
Ministarstvo kulture;

9.         Poglavlje
pregovora – pravne stečevine Europske unije Financijske usluge

            nositelj
– Ministarstvo financija

            sunositelji – Hrvatska narodna banka, Komisija za
vrijednosne papire;

10.       Poglavlje
pregovora – pravne stečevine Europske unije Informacijsko društvo i mediji

            nositelj
– Ministarstvo mora, turizma, prometa i razvitka

            sunositelji – Ministarstvo kulture, Ministarstvo znanosti,
obrazovanja i športa, Središnji državni ured za e-Hrvatsku;

11.       Poglavlje
pregovora – pravne stečevine Europske unije Poljoprivreda i ruralni razvitak

            nositelj
– Ministarstvo poljoprivrede, šumarstva i vodnog gospodarstva

            sunositelji – Ministarstvo gospodarstva, rada i
poduzetništva, Ministarstvo zaštite okoliša, prostornog uređenja i
graditeljstva, Ministarstvo mora, turizma, prometa i razvitka;

12.       Poglavlje
pregovora – pravne stečevine Europske unije Sigurnost hrane, veterinarstvo i fitosanitarni nadzor

            nositelj
– Ministarstvo poljoprivrede, šumarstva i vodnog gospodarstva

            sunositelji – Ministarstvo gospodarstva, rada i
poduzetništva, Ministarstvo zdravstva i socijalne skrbi, Agencija za hranu;

13.       Poglavlje
pregovora – pravne stečevine Europske unije Ribarstvo

            nositelj
– Ministarstvo poljoprivrede, šumarstva i vodnog gospodarstva

            sunositelji – Ministarstvo zaštite okoliša, prostornog
uređenja i graditeljstva, Ministarstvo mora, turizma, prometa i razvitka;

14.       Poglavlje
pregovora – pravne stečevine Europske unije Prometna politika

            nositelj
– Ministarstvo mora, turizma, prometa i razvitka

            sunositelji – Ministarstvo zaštite okoliša, prostornog
uređenja i graditeljstva, Ministarstvo unutarnjih poslova;

15.       Poglavlje
pregovora – pravne stečevine Europske unije Energetika

            nositelj
– Ministarstvo gospodarstva, rada i poduzetništva

            sunositelji – Ministarstvo zaštite okoliša, prostornog
uređenja i graditeljstva, Državni zavod za zaštitu od zračenja;

16.       Poglavlje
pregovora – pravne stečevine Europske unije Porezi

            nositelj
– Ministarstvo financija – Porezna uprava

            sunositelji – Ministarstvo gospodarstva, rada i
poduzetništva, Ministarstvo mora, turizma, prometa i razvitka, Agencija za
zaštitu tržišnog natjecanja;

17.       Poglavlje
pregovora – pravne stečevine Europske unije Ekonomska i monetarna unija

            nositelj
– Hrvatska narodna banka

            sunositelj – Ministarstvo financija;

18.       Poglavlje
pregovora – pravne stečevine Europske unije Statistika

            nositelj
– Državni zavod za statistiku

            sunositelj – Ministarstvo mora, turizma, prometa i
razvitka;

19.       Poglavlje
pregovora – pravne stečevine Europske unije Socijalna politika i zapošljavanje

            nositelj
– Ministarstvo gospodarstva, rada i poduzetništva

            sunositelji – Ministarstvo zdravstva i socijalne skrbi,
Ministarstvo obitelji, branitelja i međugeneracijske solidarnosti, Ured za
socijalno partnerstvo, Ured za ravnopravnost spolova, Ured za ljudska prava;

20.       Poglavlje
pregovora – pravne stečevine Europske unije Poduzetništvo i industrijska
politika

            nositelj
– Ministarstvo gospodarstva, rada i poduzetništva

            sunositelji – Ministarstvo financija, Ministarstvo mora,
turizma, prometa i razvitka;

21.       Poglavlje
pregovora – pravne stečevine Europske unije Trans-europske mreže

            nositelj
– Ministarstvo mora, turizma, prometa i razvitka

            sunositelji – Ministarstvo gospodarstva, rada i
poduzetništva, Ministarstvo zaštite okoliša, prostornog uređenja i
graditeljstva;

22.       Poglavlje
pregovora – pravne stečevine Europske unije Regionalna politika i koordinacija
strukturnih instrumenata

            nositelj
– Ministarstvo mora, turizma, prometa i razvitka

            sunositelji – Ministarstvo vanjskih poslova i europskih
integracija, Državni zavod za statistiku, Ministarstvo financija, Središnji
državni ured za upravu;

23.       Poglavlje
pregovora – pravne stečevine Europske unije Pravosuđe i temeljna ljudska prava

            nositelj
– Ministarstvo pravosuđa

            sunositelji – Ministarstvo vanjskih poslova i europskih
integracija, Središnji državni ured za upravu, Ured za ljudska prava, Ured za
socijalno partnerstvo, Ured za nacionalne manjine, Ured za ravnopravnost
spolova, Ured za udruge, Ured za suzbijanje korupcije i organiziranog
kriminala, Ured za sprječavanje pranja novca, Ured za suzbijanje zlouporabe
opojnih droga, Agencija za zaštitu osobnih podataka;

24.       Poglavlje
pregovora – pravne stečevine Europske unije Pravda, sloboda i sigurnost

            nositelj
– Ministarstvo unutarnjih poslova

            sunositelji – Ministarstvo pravosuđa, Ministarstvo vanjskih
poslova i europskih integracija, Središnji državni ured za upravu, Ured za
suzbijanje korupcije i organiziranog kriminala, Ured za sprječavanje pranja
novca, Ured za suzbijanje zlouporabe opojnih droga;

25.       Poglavlje
pregovora – pravne stečevine Europske unije Znanost i istraživanje

            nositelj
– Ministarstvo znanosti, obrazovanja i športa;

26.       Poglavlje
pregovora – pravne stečevine Europske unije Obrazovanje i kultura

            nositelj
– Ministarstvo znanosti, obrazovanja i športa

            sunositelj – Ministarstvo kulture;

27.       Poglavlje
pregovora – pravne stečevine Europske unije Okoliš

            nositelj
– Ministarstvo zaštite okoliša, prostornog uređenja i graditeljstva

            sunositelji – Ministarstvo poljoprivrede, šumarstva i
vodnog gospodarstva, Ministarstvo mora, turizma, prometa i razvitka,
Ministarstvo kulture, Ministarstvo gospodarstva, rada i poduzetništva,
Ministarstvo zdravstva i socijalne skrbi, Ministarstvo unutarnjih poslova,
Državni zavod za zaštitu od zračenja;

28.       Poglavlje
pregovora – pravne stečevine Europske unije Zaštita potrošača i zdravlja

            nositelj
– Ministarstvo gospodarstva, rada i poduzetništva

            sunositelji – Ministarstvo zdravstva i socijalne skrbi,
Ministarstvo poljoprivrede, šumarstva i vodnog gospodarstva, Agencija za
zaštitu tržišnog natjecanja, Državni inspektorat, Agencija za hranu;

29.       Poglavlje
pregovora – pravne stečevine Europske unije Carinska unija

            nositelj
– Ministarstvo financija – Carinska uprava

            sunositelji – Ministarstvo gospodarstva, rada i
poduzetništva, Ministarstvo poljoprivrede, šumarstva i vodnog gospodarstva;

30.       Poglavlje
pregovora – pravne stečevine Europske unije Vanjski odnosi

            nositelj
– Ministarstvo gospodarstva, rada i poduzetništva

            sunositelj – Ministarstvo vanjskih poslova i europskih
integracija;

31.       Poglavlje
pregovora – pravne stečevine Europske unije Vanjska, sigurnosna i obrambena
politika

            nositelj
– Ministarstvo vanjskih poslova i europskih integracija

            sunositelji – Ministarstvo obrane, Ministarstvo unutarnjih
poslova;

32.       Poglavlje
pregovora – pravne stečevine Europske unije Financijski nadzor

            nositelj
– Ministarstvo financija

            sunositelji – Hrvatska narodna banka, Državni ured za
reviziju;

33.       Poglavlje
pregovora – pravne stečevine Europske unije Financijske i proračunske odredbe

            nositelj
– Ministarstvo financija;

34.       Poglavlje
pregovora – pravne stečevine Europske unije Institucije

            nositelj
– Ministarstvo vanjskih poslova i europskih integracija;

35.       Poglavlje
pregovora – pravne stečevine Europske unije Ostala pitanja

            nositelj
– Ministarstvo vanjskih poslova i europskih integracija.

Europski koordinatori u tijelima državne uprave
osiguravaju stručnu, tehničku i administrativnu potporu Pregovaračkoj skupini i
radnim skupinama, u suradnji i dogovoru s članom Pregovaračke skupine zaduženim
za pojedino poglavlje pregovora – pravne stečevine Europske unije.

U Dodatku ove Odluke određena su tijela državne
uprave i druga tijela određena nositeljima i sunositeljima
pojedinog poglavlja pregovora – pravne stečevine Europske unije.

XVII.

Strukturi za pregovore uspostavljenoj ovom
Odlukom stručnu, tehničku i administrativnu potporu pružaju Tajništvo Vlade
Republike Hrvatske, Ministarstvo vanjskih poslova i europskih integracija te
Misija Republike Hrvatske pri Europskim zajednicama, a po potrebi i ostala
tijela državne uprave, svako u okviru svojeg djelokruga.

XVIII.

Dodatak ove Odluke čini njezin sastavni dio.

XIX.

Ova Odluka stupa na snagu danom donošenja, a
objavit će se u »Narodnim novinama«.

Klasa: 910-04/00-03/06

Urbroj: 5030109-05-21

Zagreb, 7. travnja 2005.

Predsjednik

**dr****. sc. Ivo Sanader**,
v. r.

Odluka, NN 49/2005-950